ফুটবলজীবনে প্রথমবার তিনি টাইব্রেকারে শট মারলেন। আর প্রথমবারই নায়ক। তিনি, শেখ জুয়েল রাজা। কেরল ব্লাস্টার্সের বিরুদ্ধে তাঁর গোলেই দ্বিতীয়বার আইএসএলে চ্যাম্পিয়ন হল আতলেতিকো দে কলকাতা।
রবিবার রাতে ম্যাচের পর কোচি থেকে ফোনে জুয়েল বলছিলেন, ‘‘আমি এর আগে কখনও পাড়ার খেলাতেও টাইব্রেকার মারিনি। কিন্তু আজ ম্যাচ শুরু হওয়ার আগেই কোচ হোসে ফ্রান্সিসকো মলিনা’কে বলেছিলাম, ম্যাচটা টাইব্রেকারে গড়ালে কিন্তু আমাকেই শেষ শটটা মারতে দিতে হবে।’’ 
টাইব্রেকারে পঞ্চম অর্থাৎ, শেষ শটটাকেই তো সবচেয়ে কঠিন বলে মনে করা হয়। তা সত্ত্বেও ঝুঁকি নিলেন কেন? আতলেতিকো দে কলকাতার জয়ের নায়ক বললেন, ‘‘ক্রিশ্চিয়ানো রোনাল্ডো সব সময় টাইব্রেকারে শেষ শটটা নিতে যায়। আমি সি আর সেভেনের অন্ধ ভক্ত।’’ সঙ্গে যোগ করলেন, ‘‘টাইব্রেকারে শেষ শটে গোল করে যে দলকে জেতায়, তাকেই নায়কের সম্মান দেওয়া যায়। আমি এই সুযোগটা হাতছাড়া করতে চাইনি। তাই চ্যালেঞ্জটা নিয়েছিলাম। ভাগ্য যে সাহসীদের সঙ্গেই থাকে আজ উপলব্ধি করলাম।’’
জুয়েল উচ্ছ্বসিত গোলকিপার দেবজিৎ মজুমদারকে নিয়েও। বললেন, ‘‘সেদ্রিক হেনবার্টের শটটা পা দিয়ে দুর্দান্তভাবে বাঁচিয়ে দেবজিৎ-ই আমার চাপ অনেক কমিয়ে দিয়েছিল।’’